“Culì si viôt che che al reste di chiste cjasute dal cinccent, là che a ‘nd an mitût plui voltis man. Ca a viodìn dôs parêts, par devant e par daûr; primis dôs fotografiis. Te tierce foto, particolâr di ce che al reste di un arc di barcon dal cinccent”
Cheste volte o lin fûr dai schemis solits par fevelâ di un libri, un bon libri che al restarà simpri bon. Di tignî in cjase e di sfueâ cuant al ven sù il mat di visâsi alc che al rivuardi il teritori dulà che a si vîf.
Ce aial fat Gianluca Comar? Cuntune buine machigne fotografiche in man e une vore di cognossincis storichis e architetonichis intal cjâf, al è lât ator pai paîs de Basse: Dael, cu lis frazions di Uanis e di Navuac, Cjamplunc-Tapoian, cu la frazion di Cjavenzan, Rude, cun Sacilet, S. Vît de Tor, cun Crauì e Naiarêt e Palme, cun Jalmic. A fotografâ lis cjasis di une volte, ce che al è restât des cjasis di une volte. No son tantis, massime chês che a van indaûr fintromai al secul XVI. Ma a son bielis. E ancjemò plui bielis a podaressin sedi se si rivàs adore a ristruturâlis cun criteri e cun inteligjence. Cualchidun lu à za fat (ancje Gianluca lui stes) e cumò al à une biele cjase, plene di storie e di memoriis di podê savorâ, lui, il paron, e ancje ducj chei che a passin li dongje.
Cualchidun altri al à butât jù dut o ben al à pastroçât cul ciment e cumò al à une cjase magari moderne, ma cence anime. E brute, bisugnarà pûr dî il vêr: la grande part des cjasis modernis a son brutis.
Ma ce maniere si fasie a capî se une cjase e je antighe? Doi segnâi: une fasse di modons a dint di see sot de linde e barconetis a arc cuntune fasse di ornament al nivel che la linee dal barcon e tache a pleâsi intun semicercli. E po, bisugne fâ atenzion: des voltis a son des anconis drenti intai mûrs che a samein propi che a sedin stadis, une volte, des barconetis.
E alore, ancje cence vê la competence di Comar, al sarà biel lâ atôr par chescj paîs, magari cu la biciclete e cjalâ in sù e in bande. I tesaurs a son li che nus spietin. Memoreìn dome doi, salacor i plui preseôs: la Cente di Uanis e la cjase dal mulinâr di Navuac.
Il libri al è completât di une prefazion di Luca Bidoli e al è editât par cure de associazion Natiso cun Turro (il Nadison e la Tor!), che e je aromai un pont di riferiment par dute la ricercje storiche in Basse. Dutis lis didacaliis des fotos a son bilengâls, talian e furlan. ■
Laurin Zuan Nardin
SIMPRI BOGNS. Gianluca Comar, Cosa resta delle case friulane del XVI secolo nella Bassa friulana............
“Culì si viôt che che al reste di chiste cjasute dal cinccent, là che a ‘nd an mitût plui voltis man. Ca a viodìn dôs parêts, par devant e par daûr; primis dôs fotografiis. Te tierce foto, particolâr di ce che al reste di un arc di barcon dal cinccent”
fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn